《浈阳峡》
清代·吴维彰

云端悬双崖，鬼斧劈剑阁。韶州雄峡江，天险此开凿。

飞牵何迢遥，百丈下无泊。仰穿梯磴牢，俯觉坤轴弱。

山风虎毛腥，野果猿臂落。行人惨不欢，绝壁孤影著。

浈流向轰腾，合凑险较恶。龙头高昂藏，鳖背奋磅礴。

往往争回澜，千篙一石搏。生非轻江潭，性命骇穷薄。

山童歌牯牛，出峡如梦觉。

作者简介：吴维彰，字晦亭，广东顺德人。嘉庆丁卯举人。有《古人今我斋诗集》。